     ร้าน S&P เป็นร้านที่มีชื่อติดปากมานานพอสมควร เริ่มจากขนม เบเกอรี่ที่มีความหลากหลาย หากพูดถึงอาหารก็ไม่แพ้กันค่ะ เรียกได้ว่าลูกค้าของทางร้านมีได้หลากหลายกลุ่มเลย จะมาเป็นแบบครอบครัว หรือมากับเพื่อนฝูง ทานคนเดียวสั่งอาหารจานเดียวก็ยังได้ แถมอาหารก็มีหลากหลาย ร้านนี้อยู่ไม่ไกลบ้านอุ๋มด้วย พอนึกอะไรไม่ออกก็มาทานร้านนี้ตลอดค่ะ 


อุ๋มเคยรีวิวร้านนี้ไปแล้วเรื่องสถานที่ตั้ง จึงไม่เขียนแบบละเอียดนะคะ ร้านตั้งอยู่ในโครงการสปอร์ตซิตี้ จะอยู่ฝั่งที่ติดกับหมู่บ้านแกรนคาแนลนะคะ จอดรถใต้อาคารหรือจอดรถด้านหน้าได้ค่ะ ระหว่างรออาหารสามารถเดินไปซื้อของ จับจ่ายของใช้ที่วิลล่า มาเก็ต ได้สบาย ไม่เสียเวลาด้วยค่ะ 


เมนูวันนี้

- กริลแซลมอน-ส้มตำ ชวงนี้พยายามลดน้ำหนัก อยากทานอะไรคลีนๆ (แต่จริงๆก็ไม่อยากของทอดเท่าไหร่ แต่ยกเว้นวันนึง) เป็นเมนูส้มตำรสจัดจ้านมาพร้อมกับปลาแซลมมอนทอด ตัวส้มตำอร่อยมากค่ะ เส้นมะละกอกรอบ เปรี้ยว เผ็ด กำลังดี แต่ใส่กุ้งแห้งเยอะไปหน่อย กุ้งแห้งที่นี่กรอบนะคะ อร่อยกว่าที่อื่น แต่ว่ามันเยอะไปนิด ส่วนแซลมอนก็ทอดได้ดี ไม่อมน้ำมันเลย เนื้อก็แน่นดี สุกดีทุกส่วน ผักให้มาเยอะมากค่ะ เป็นผักข้างจานที่ดูดีและสะอาดมาก มีทั้งกรีนโอ๊ค เรดโอ๊ค ถั่วฝักยาว ผักกาดขาว ทานคู่กับส้มตำได้เลยค่ะ เมนูดีมาก ถ้าลดน้ำหนักหรือทานเป็นอาหารทานเล่นก็ดีนะคะ ลองส่ังดูค่ะ ราคา 195 บาท 

- ข้าวผัดน้ำพริกแซลมอนไข่นุ่ม ยังคงอุดมการณ์แซลมอนอยู่ค่ะ ปกติแล้วอุ๋มชอบแซลมอนอยู่แล้ว ทานกะเพิ่มโอเมก้าให้ผิวด้วย (แต่คงไม่ช่วยอะไรเท่าไหร่) เมนูราคาเท่าเมนูแรกค่ะ ข้าวเป็นข้าวสวยเม็ดเรียงตัวสวย ไม่แข็ง ผัดกับน้ำพริก ไม่เผ็ดเท่าไหร่ เป็นนน้ำพริกที่รสกลมกล่อม มีความเผ็ด เค็ม เปรี้ยว อย่างพอดี พอเยอะๆก็ไม่เลี่ยน สำหรับไข่ที่เรียกว่าไข่นุ่ม อุ๋มก็ยังไม่เห็นว่านุ่มมาก เพราะเวลาที่เรานึกถึงความนุ่ม ภาพในหัวก็มักจะเป็นอะไรที่หนานุ่ม แต่ไข่จานนี้มีความบาง แต่ข้อดีคือ ไม่อมน้ำมัน แซลมอนทอดได้ดีอีกแล้ว สั่งมา 2 เมนู ทอดได้ดีทั้งคู่เลย จานนี้ชิ้นเล็กกว่าจานแรกหน่อย แต่อร่อยเหมือนกัน ตอนแรกดูเหมือนให้ข้าวน้อย แต่พอทานหมดจาน คืออิ่มเช่นกัน เพราะจานที่ใส่มาเป็นจานก้นลึก ผักข้างจานเป็นผักนึ่ง (หรือจะนึ่งทานไป หรือเป็นผักต้มไปเลยก็ไม่แน่ใจ) เป็นแครอทและถั่วผักยาว แครอทนิ่มกำลังดี ไม่แข็ง ด้านบนแซลมอนมีพริกไทยเม็ดมา 1 พวง ทานกับข้าวน้ำพริกได้สบาย อร่อยดีด้วยค่ะ 


     ราคาอาหารและเครื่องดื่มที่นี่ไม่รวมค่าบริการนะคะ วันนี้อุ๋มไม่สั่งเครื่องดื่มอะไรอื่น ทานแต่น้ำเปล่า ไม่รับน้ำแข็ง S&P ก็ยังเป็นร้านอาหารที่นึกถึงตลอด ถ้านึกไม่ออกก็จะทานที่นี่ทุกที 